Document ID: /roh_data/filtered/fineweb-2-filterrobots_roh.jsonl.gz/65119

Fieus artifizials na sajan betg part d'ina tradiziun locala ed els na sajan betg in basegn da l'entira societad. La radunanza communala da Bever ha approvà glindesdi saira la revisiun parziala da la lescha da polizia cun gronda maioritad. Bever è suenter La Punt Chamues-ch la segunda vischnanca da la regiun Malögia che scumonda fieus artifizials sin il territori communal. IgI ha be dà ina vusch cunter il scumond.
Fieus artifizials en Grischun
En general vala en Grischun: Tgi che vul brischar fieus artifizials dovra la lubientscha da la vischnanca ubain dal chantun. La responsabladad è definida tenor las suandantas categorias:
- F1: Fieus artifizials cun privel fitg pitschen che pon vegnir duvrads er en chasa. Per quals è mintgin responsabel sez da duvrar. I na dovra nagina lubientscha.
- F2: Fieus artifizials cun privel pitschen che pon vegnir duvrads en il liber er en spazis limitads. Ina lubientscha da la vischnanca è necessaria.
- F3: Fieus artifizials cun privel mediocher che dovran in grond spazi en il liber. Ina lubientscha da la vischnanca è necessaria.
- F4: Fieus artifizials cun privel grond che mo persunas cun expertisa dastgan duvrar. Ina lubientscha da l’Assicuranza d'edifizis dal Grischun è necessaria e la vischnanca decida.
Las vischnancas han differentas prescripziuns. Bleras lubeschan da brischar fieus artifizials il prim d’avust e da Silvester, autras han scumonds generals ubain lubeschan il diever. Ina survista porscha la charta da RTR, per infurmaziuns detagliadas stat l'administraziun communala correspundenta a disposiziun.
Vischnanca sustegn project turistic
En pli han ils da Bever approvà in credit da bunamain 85'000 francs per realisar in project digital per il turissem da la regiun. Tar quest project cun il num «Digital Costumer Journey» vai per in accumpagnament digital dal giast sin ses viadi tras San Murezzan e l'Engiadina. Uschia vesa il giast il dretg mument ed en il dretg lieu las purschidas ed infurmaziuns, hai num en il messadi da la vischnanca.